# Bloc Nacionalista Valencià

### De Viquipèdia

Bloc Nacionalista Valencià
Partit polític valencià
President | Josep M. Pañella Alcacera
Secretari general | Enric Xavier Morera Català
Fundació | Desembre del 1998
Seu | C/ Sant Jacint, 28 46006 València
Ideologia | nacionalista i progressista
Diputats | -
Partit europeu | -
Publicació oficial | -
Lloc web | www.bloc.ws

El Bloc Nacionalista Valencià (BLOC), o simplement el Bloc, és un partit polític del País Valencià, d'ideologia nacionalista i progressista.

## [edita] Història i ideologia

Es crea el 12 de desembre de 1998 com a coalició electoral, a partir de la integració de la Unitat del Poble Valencià, el Partit Valencià Nacionalista i Nacionalistes d'Alcoi, i es convertí en federació en el Congrés celebrat el 2000 i en partit polític al congrés de 2002. Esquerra Valenciana, refundada el 1998 amb gent que havia marxat d'Unitat del Poble Valencià, va demanar l'ingrés a la federació durant el Congrés fundacional, però finalment no va ser admesa. El Bloc ha celebrat dos Congressos Ordinaris: el de fundació, el 1r., l'any 2000 i un altre, el 2n. en 2002. Va celebrar el seu 3r. Congrés al 2006.

A les Eleccions autonòmiques de 1999, com a coalició i juntament amb Els Verds, va obtenir més de 102.000 vots, la qual cosa suposà un 4,6% dels vots vàlids emesos, mentre que a les eleccions autonòmiques de 2003, ja com a partit i en coalició amb Esquerra Verda, va obtenir més de 114.000 vots, tot situant-se al 4,8%. Tanmateix, com que l'Estatut d'Autonomia del País Valencià exigeix un 5%, no va obtenir representació a les Corts Valencianes. D'altra banda, a les Eleccions municipals celebrades el mateix dia de 2003, va obtenir prop de 140.000 vots i té representació municipal en 122 municipis al País Valencià amb 298 regidors i regidores: en començar el periode corporatiu 2003/07 va obtenir 17 alcaldies.

Com a conseqüència de no haver obtingut representació parlamentària a les Eleccions autonòmiques, es va convocar un Congrés Extraordinari a finals de setembre de 2003. En aquest Congrés Extradordinari es va produir una important renovació en la direcció i una revisió de la línia política, i el líder històric Pere Mayor, que havia estat Secretari General de la Unitat del Poble Valencià i, després, President del Bloc, va ser substituït per un nou Secretari General: Enric Morera.

Al 2004 es van presentar a les eleccions al Congrés dels Diputats, novament formant coalicció amb Esquerra Verda. A les eleccions al Parlament Europeu del 2004 es va presentar formant part de la coalicció GalEusCa-Pobles d'Europa, junt amb Convergència i Unió (CiU), Euzko Alderdi Jeltzalea – Partit Nacionalista Basc (EAJ-PNB), el Bloc Nacionalista Gallec (BNG) i el Partit Socialista de Mallorca – Entesa Nacionalista (Illes Balears) (PSM-EN).

## [edita] Bloc Jove

Logo del Bloc Jove

La secció juvenil del Partit es diu Bloc Jove. Utilitza bandera blanca amb el logotip o roja amb rectangle blanc amb el logotip. El BlocJove organitza festes per tot arreu del PV, fa sopars i reunions. Un dels seus projectes més reeixit ha sigut un concurs de música en valencià que es diu FESMUVA (festival de música en valencià). Actualment ha llançat la campanya Adéu PP per tal d'alentar un canvi polític valencianista, d'esquerres i ecologista a les eleccions autonòmiques del 2007.

## [edita] Enllaços Externs

- Plana web del Bloc
- Plana web del Bloc Jove
- Plana web del Festival de Música en Valencià

Obtingut de "http://ca.wikipedia.org../../../b/l/o/Bloc_Nacionalista_Valenci%C3%A0_6cb1.html"

Categories: Valencianisme | Partits polítics del País Valencià

##### Views

- Article
- Discussió
- Revisió actual

##### Cerca

##### En altres llengües

- English
- Español